Elisabeth Arnold (RV), 1999-04-29:
Jeg synes, det er et meget spændende og et meget relevant forslag, SF har fremlagt her.
Det har været debatteret meget i Folketinget og også i det politiske landskab her omkring i løbet af foråret, hvad vi kan gøre for at forhindre, at udenlandske kvinder bliver importeret til Danmark med prostitution som formål, og hvad vi kan gøre for at optrevle de bagmandsligaer, som står bag denne transport.
Debatten har selvfølgelig først og fremmest givet sig udslag i, at der har været forskellige samråd med ministrene i udvalget, og der er også sat ting i gang for at prøve at afdække nogle af problemerne.
Men derfor synes jeg alligevel, det er godt, at SF har fremsat det her forslag, fordi vi så får det permanent liggende i Retsudvalget og også kan få en debat, få oplyst nogle flere ting end dem, der foreløbig ligger. Det første problem, SF nævner, nemlig at import af kvinder til prostitution skal være strafbar på samme måde som eksport af danske kvinder til samme formål, kan vi rent logisk umiddelbart tilslutte os fra radikal side.
Der bør være symmetri i lovgivningen, og der bør være strafbarhed på begge sider.
Vi bliver selvfølgelig nødvendigvis nødt til at afvente den undersøgelse, som Rigsadvokaten er blevet bedt om at gennemføre, men jeg vil blot sige, at vi fra radikal side på forhånd er positive over for, at der selvfølgelig skal være en sådan symmetri.
Det er ikke nogen stor logik at have forskellige strafbestemmelser, uanset om det er udenlandske eller danske kvinder, det handler om.
Angående det andet problem om vidnebeskyttelsen er det jo et ægte dilemma, at vi som politikere skal være med til at hjælpe opklaringen af organiseret kriminalitet og ikke lægge den hindringer i vejen.
Som det er nu, må man sige, at vores udlændingelovgivning faktisk lægger hindringer i vejen for opklaring af organiseret kriminalitet.
Og hvis vi kunne give vidnerne en beskyttelse - de potentielle vidner - eller en garanti for, at de ikke ville blive sendt tilbage, så ville vi muligvis kunne opklare nogle af disse bagmandsorganisationer.
Vores opgave er at hjælpe med opklaring og ikke det modsatte.
Nu har ministeren jo i sit svar til SF sagt, at der allerede var mulighed om midlertidig opholdstilladelse efter den gældende lovgivning, og det, der er helt oplagt, vi skal beskæftige os med i udvalget, er så at få undersøgt: Har disse bestemmelser overhovedet været brugt nogen sinde?
Hvis de ikke har været brugt nogen sinde, bliver det næste spørgsmål: Har politiet overhovedet ønsket at opklare nogle af disse sager?
Det kan man også måske en gang imellem stille sig lidt tvivlende over for.
Der er jo en mærkelig dobbeltmoralsk holdning til prostitution i Danmark, og det har måske ikke den højeste prioritet hos politiet at beskæftige sig med disse sager.
Så jeg synes, vi skal gå i dybden i udvalget med at undersøge, hvor meget disse bestemmelser egentlig er blevet brugt.
For det bliver også afgørende for, hvordan vi vil stille os, når det kommer til det sidste spørgsmål, nemlig om garanti for 5 års opholdstilladelse og medfølgende arbejdstilladelse for vidneafgivelse.
Vi synes, det er meget drastisk at garantere det.
Men hvis muligheden for at give midlertidig opholdstilladelse eller give en eller anden form for bare minimal sikring af kvinder, som vil vidne i disse sager, overhovedet aldrig nogen sinde er blevet brugt, så synes jeg nok, at systemet, om jeg så må sige, har en dårlig sag.
Så er det jo det samme som at sige, at man ikke ønsker at gøre ret meget for at opklare disse sager.
Så selv om vi ikke kan støtte forslaget umiddelbart, fordi det er meget drastisk med de 5 års opholdstilladelse, synes jeg, at sagen er meget relevant, og jeg synes, vi skal gå meget dybt i detaljerne i udvalget og prøve at få opklaret, hvad der egentlig er gjort for at få opklaret disse bagmandsorganisationer, som har denne trafik til deres levevej og udnytter kvinder, som står i en meget svag situation, til at tjene penge på deres krop.
Det Radikale Venstre vil gå ind i udvalgsarbejdet med stor energi og med et ærligt ønske om at hjælpe på disse problemer.